**6. ΟΙ ΠΑΝΕΛΛΗΝΙΟΙ ΔΕΣΜΟΙ**

Οι Έλληνες από παλιά έζησαν χωρισμένοι. Απλωμένοι σε έναν ευρύ γεωγραφικό χώρο δε συγκρότησαν ενιαίο κράτος με τη σημερινή έννοια του όρου. Η επαφή, όμως, με τους άλλους λαούς τούς βοήθησε να αποκτήσουν σαφή ιδέα για την ενότητά τους.  
Μιλούσαν όλοι, με κάποιες διαφορές φυσικά, την **ίδια γλώσσα** και λάτρευαν τους **ίδιους θεούς**. Ήδη την εποχή αυτή επικρατεί και η ονομασία **Έλληνες**.  
Οι αποστάσεις που τους χώριζαν, καθώς και οι δυσκολίες της ζωής σε διάφορους τόπους ενίσχυαν **ένα αίσθημα νοσταλγίας**. Η ικανοποίηση του αισθήματος αυτού και η **ιδέα ότι ανήκαν στον ίδιο λαό** δημιούργησαν την ανάγκη συμμετοχής σε εκδηλώσεις πανελλήνιου χαρακτήρα.

**Ολυμπιακοί αγώνες**

**[Οι Ολυμπιακοί αγώνες ήταν η πιο μεγάλη συνάντηση των Ελλήνων**. Στους αγώνες αυτούς, που γίνονταν **κάθε τέσσερα χρόνια**, έπαιρναν μέρος **μόνο Έλληνες**. Επίσημα άρχισαν να τελούνται το **776 π.Χ**., έτος το οποίο αργότερα αποτέλεσε τη βάση για τη χρονολόγηση των γεγονότων.

Πριν από τους αγώνες, **κήρυκες** περιέτρεχαν την Ελλάδα και ανακοίνωναν την επικείμενη έναρξή τους. Γινόταν **εκεχειρία, σταματούσαν δηλαδή οι πόλεμοι** και μπορούσαν έτσι οι αντιπροσωπείες από τις πόλεις να φθάσουν στην Ολυμπία χωρίς να διατρέξουν κανέναν κίνδυνο.

Ο αθλητής που νικούσε στεφανωνόταν με **κλαδί αγριελιάς** και κέρδιζε την αγάπη όλων, ενώ θριαμβευτική ήταν και η υποδοχή που του επιφύλασσε η πόλη του.

Η είσοδος γινόταν συνήθως **πάνω σε άρμα**, όχι από την πύλη, αλλά από ένα άνοιγμα του τείχους που το γκρέμιζαν συμβολικά, με την πεποίθηση ότι το κενό στο εξής θα το κάλυπτε ο ίδιος με την ανδρεία του. Στη Σπάρτη μάλιστα ο ολυμπιονίκης αποκτούσε το προνόμιο να πολεμάει στη μάχη δίπλα στον βασιλιά.  
*(Δες παρακάτω στο υλικό παραστάσεις από αγωνίσματα)***]**

*Άλλοι σπουδαίοι αγώνες ήταν τα* ***Νέμεα*** *(στη Νεμέα), τα* ***Πύθια*** *(στους Δελφούς), τα* ***Ίσθμια*** *(στον Ισθμό της Κορίνθου), τα* ***Παναθήναια*** *(στην Αθήνα), τα* ***Ηραία*** *(στην περιοχή του Άργους), τα* ***Ασκληπιεία*** *(στην Επίδαυρο).  
Μπορείς να περιηγηθείς στο στάδιο της* [*Ολυμπίας*](http://www.stoa.org/metis/cgi-bin/qtvr?site=olympia)*, των* [*Δελφών*](http://www.stoa.org/metis/cgi-bin/qtvr?site=delphi&node=37&nodeid=218&from=36&fromid=217&pan=206.6&tilt=-4.8&fov=43.353)*, της* [*Νεμέας*](http://www.stoa.org/metis/cgi-bin/qtvr?site=stadium)*.*

**Τα μαντεία**

Σε όλες τις εποχές οι άνθρωποι αισθάνονταν την ανάγκη να προβλέψουν το μέλλον. Την απάντηση σε αυτό το ερώτημα οι αρχαίοι την αναζητούσαν στα μαντεία. **[**Πιο ονομαστό μαντείο υπήρξε το **μαντείο των Δελφών**, το οποίο ήταν αφιερωμένο στον **Απόλλωνα.** Ο θεός αυτός της μαντικής έδινε τους χρησμούς μέσω της **ιέρειας Πυθίας.** Από τα λόγια της Πυθίας συντάσσονταν **οι χρησμοί**, οι οποίοι πολλές φορές είχαν **αμφίσημο νόημα**. Οι απαντήσεις συνάγονταν με πλάγιο (μεταφορικό) τρόπο, γι’ αυτό και ο Απόλλωνας ονομαζόταν Λοξίας. Το μαντείο απέκτησε μεγάλη φήμη. Βασιλείς από την Αίγυπτο και τη Λυδία, μάλιστα, είχαν ζητήσει τη βοήθειά του.**]**

*Άλλο ένα πολύ σπουδαίο μαντείο ήταν της* ***Δωδώνης****.*

**Αμφικτιονίες**

**[Οι πόλεις που βρίσκονταν γύρω από ένα ιερό συγκροτούσαν ενώσεις, με σκοπό να ρυθμίζουν θέματα που σχετίζονταν με τη λειτουργία και την ασφάλειά του. Οι ενώσεις αυτές ονομάζονταν αμφικτιονίες**. Η πιο γνωστή ήταν η αμφικτιονία των **Δελφών.]** Κάθε πόλη συμμετείχε στην ένωση με δύο αντιπροσώπους, οι οποίοι συνεδρίαζαν δύο φορές τον χρόνο. Τα θέματα που συζητούσαν αφορούσαν όχι μόνο το ιερό, αλλά και εκδηλώσεις της κοινωνικής ζωής. Μια απόφαση μάλιστα, όπως αυτή που έλεγε ότι η στέρηση νερού για οποιονδήποτε λόγο από μια πόλη αποτελεί πράξη ιεροσυλίας, θεωρείται και σήμερα ως πολύ προοδευτική. Γενικά, οι αποφάσεις των αμφικτιονιών ήταν σεβαστές από όλους.